# Benthams utilitarisme

Ordet utilitarisme kommer af det engelske ord *utility*, der betyder ’nytte’. Teorien kaldes derfor også for **nytteetik**. Jeremy Bentham (1748-1832) betragtes som den klassiske utilitarismes fader. Utilitarisme har i flere henseender været den ledende etiske teori i 1900-tallet. Den har haft indflydelse på den førte velfærdspolitik og retspolitik (i særdeleshed kriminalpolitikken). Af mange betegnes den som den eneste moralfilosofi, der er mulig, og den eneste, der er politisk praktiserbar i et moderne, demokratisk og pluralistisk samfund.

Bentham var **handlingsutilitarist**, og det er dermed den enkelte handlings konsekvenser, der skal vurderes. Den etisk rigtige handling, man bør foretage, er den handling, hvis konsekvenser medfører den størst mulige mængde af lyst og den mindst mulige mængde af smerte. Spørger vi altså i en bestemt situation til, om det vil være etisk rigtigt at lyve, så bliver svaret ja, hvis de forventede samlede konsekvenser i situationen vurderes at ville give et bedre resultat (altså lykke) end de samlede konsekvenser ved ikke at lyve. Hvordan skal da lykke forstås? Som værdi-teori accepterede Bentham **hedonismen**; ordet kommer af det græske ord *hedone*, der betyder ’lyst’. Bentham definerer lykke som ’overvægt af lyst i forhold til smerte’. Det betyder at lykke er tilstedeværelsen af behagelige mentale tilstande og fraværet af ubehagelige mentale tilstande. Heraf udledes **det utilitaristiske grundprincip**, som lyder: ’størst mulig lykke for det størst mulige antal mennesker’. Det er værd at bemærke, at der her er fokus på den *oplevede*lyst og smerte. Derfor tager utilitarismen også hensyn til dyrs velfærd, da dyr også kan føle lyst og smerte. Bentham mente, at det ligger fundamentalt i alle mennesker (og dyr) at stræbe efter lyst og velbehag og at prøve at undgå smerte og ubehag. Det er ud fra lyst og smerte, at en handlings etiske værdi skal vurderes. Når vi skal handle etisk er det den handling, der samlet set vurderes at skabe mest mulig lykke, lyst og behag og mindst mulig smerte og ubehag, der er den etisk rigtige handling.

## Benthams hedonist-kalkule

Jeremy Bentham var oplysningsetiker. Det vil sige, at han var rationalist og mente, at vi ved hjælp af fornuften kan udregne, hvilke handlinger der er etisk rigtige. Derfor udviklede han en rationel metode - en kalkule - til bestemmelse af menneskelige handlingers moralske værdi. Kalkulen blev udviklet med henblik på at slippe uden om svære værdidiskussioner og dermed reducere moralske spørgsmål til noget objektivt og kvantificerbart, der lader sig opstille i lighed med et simpelt regnestykke. Kalkulen baseres på det umulige i at skelne gode og onde lystoplevelser. Når dette skel er væk, står kun det kvantitative tilbage, og det kan man måle. Bentham skelnede altså ikke mellem forskellige kvaliteter af menneskets lykkeoplevelse, men fokuserede kun på mængden eller kvantiteten af lykke eller lyst. Eksempelvis ville Bentham hævde, at det ikke nødvendigvis bringer mere lykke at spise på en trestjernet Michelin-restaurant end at spise en pizza fra et pizzeria.

* 

*Fryse-pizza fra Rema 1000 til 15 kroner stykket.*

* 

*Tallerken fra restauranten Noma.*

**Hvilken ret vil give dig mest lykke?**

Det er den enkeltes oplevede lykke, der står i centrum. I dagligdagen er det ifølge Bentham almindeligvis fyldestgørende, at man følger sine naturlige tilbøjeligheder, inklusive sine moralske tilbøjeligheder for at handle etisk. Det er kun undtagelsesvis, at man har brug for en rationel nyttekalkule over konsekvenserne af en handling, og det er primært, når man står i et moralsk dilemma, hvor to mulige handlinger tilsyneladende begge er rigtige eller forkerte, at en nyttekalkule er nødvendig. Her er det vigtigt at kunne begrunde sin handling.

Bentham forestillede sig, at man skulle beregne den etisk rigtige handling ud fra følgende parametre:

1. **Intensitet:**Det vil sige, at jo mere intens en konsekvens opleves, desto mere lyst eller smerte.
2. **Varighed:**Jo længere en konsekvens varer, desto mere lyst eller smerte.
3. **Sandsynlighed:**Jo større sandsynlighed for at en konsekvens indtræffer, desto mere lyst eller smerte.
4. **Frugtbarhed:**Vil lykkefølelsen medføre yderligere lykke på sigt?
5. **Renhed:**Hvor fri for smerte er lykken? Er der en risiko for, at lykkefølelsen vender og bliver til smerte? Spiser man eksempelvis for meget chokolade, vil man få ondt i maven.
6. **Omfang:**Hvor stort er antallet af mennesker, der berøres af handlingen? For hvert af disse skal man beregne den mængde lyst og smerte, handlingen vil få til følge.

Til slut skal man lægge summen af lykke og smerte sammen og se, om resultatet er positivt eller negativt. Den handling, der har de mest positive udfald – altså giver mest lykke – er den etisk rigtige. Der er således ingen personer, som har gjort sig fortjent til en større lykke end andre. Det er ikke et mål at sikre, at alle opnår lige meget lykke. Den etisk rigtige handling kan sagtens – og vil som oftest være – en, der tildeler mere lykke til nogle på bekostning af andre. Det vil sige, at resultatet ikke nødvendigvis betyder resultatlighed.